dh-unibe/image-text_koenigsfelden-charters-post-1500 huggingface dataset:
Wir, bruͦder Bˀhtold von Stoffeln, ✳ conmendùr, ✳ un̄ die bruͦder gemein ✳ des hùses ze Klignowa, ✳ Sant Johās orden ✳ des spitals vō Jerusalem, ✳
kùnden allen den, die disen brief sehend, ✳ oder hoͤrent lesen, ✳ das Johans vō Wessenbˀg, ✳ seshaft ze Loͧfenbˀg, ✳ hat vˀkoͧfet ✳ mit unsˀ gunst ✳
✳ un̄ mit unserm willen ✳ zvenzig soͧm win geltes, ✳ des messes ze Walzhuͦt, ✳ uf sim halben wingarten, ✳ dem ✳ alten, ✳ dˀ da lid ob dem Liedˀbach, ✳ un̄ dar nach uf allem dem winwachs, ✳ dc dˀ vor genand Johans ✳ selbˀ ✳ odˀ sin erben ✳ buwend, ✳ odˀ umb zins, ✳ odˀ umb teil hat
vˀlùwen ✳ dc in an hoͤret ✳ und in den hof ze Togerren, ✳ dˀ vō uns sin reht lib erb ist, ✳ un̄ hat das selbù gelt gegeben, ✳ Heinrichen Notstein, ✳ burger ze Walzhuͦt, ✳ umb vierzig march, ✳ einer halben march minner ,✳ loͤtigs silbers Basler gewihtes, des der vor genand
Johans gewerot ist un̄ in sinem nuzz komen ist. ✳ also ✳ dc er ✳ un̄ sin erben ✳ vō uns umb ein halben vierdūg wahses, ✳ jerlich ze gebenn ✳ zuͦ
der liehtmes, ✳ zuͦ eim rehten erben haben sol, ✳ und haben im das vˀlùwen. ✳ in disem koͧfe sint sù ùber ein komen, ✳ daz dˀ vor genandù win
wizer win wesen sol, ✳ ob sù in dem vor genanden winwachs un̄ wingarten wˀdent, ✳ wer abˀ, dc so vil wizes wins niht en wrdù, ✳ so sol
man in weren, ✳ swes des wizen wines bristet ✳ mit rotem wine,✳ so dar ufe wirdz, ✳ unz an zwenzig soͧm. ✳ gescheh oͧch, ✳ das uf dē vor
genāden wingarten un̄ win wachs ✳ witzes noch rotes wines ✳ zwenzig sôm niht en wrden, ✳ so sol er im geben drù teil wtzes
wines ✳ un̄ ein teil rotes, ✳ unz das er in zvenzig sôm gewert, ✳ un̄ swa dirre win alse hie vor geschriben stat, ✳ zuͦ sant Gallen mes
niht gewˀet ist, ✳ da sol dˀselb Notstein ✳ un̄ sin erben ✳ uf allen den zins, ✳ dˀ in den vor genanden hof hoͤret, ✳ warten ✳ un̄ haft han ✳ unz der
win geweret wirt, ✳ und sol dˀ zins uf dem guͦte beliben, ✳ unz das es geschiet. ✳ wer oͧch, das dˀ vor genand Johans ✳ oder sin
erben ✳ uf dem vor genanden guͦte ✳ zwenzig soͧme ewiges zinsens gemachen moͧhten, ✳ alse hie vor geschriben stat, ✳ die sol dˀ vor
genande Notstein ✳ odˀ sin erben ✳ un vˀzogenlich nemen, ✳ an alle geverde, ✳ un̄ sol danne dˀ hof ✳ un̄ das andˀ guͦt ledig sin, ✳ und swa
dˀ selbù Notstein ✳ oder sin erben ✳ dc woltin vˀsprechen, ✳ da sulend sù bedenthalb vier man dar geben un̄ ein gemeinen man, ✳
swes sich da dˀ bessˀ teil er kennet under den, ✳ das sulent sù bedenthalb stet han. ✳ daz dis war, ✳ un̄ stete belibe, ✳ so henken
wir, dˀ vor genande bruͦdˀ Bˀhtold vō Stoffeln ✳ un̄ die bruͦdˀ, unsˀ ingesigel zuͦ ein urkùnd an disen brief. ✳
wir, die vor genanden ✳ Johans von Wessenberg ✳ und Heinricht Notstein, ver jehen einer warheit ✳ ùber alles, das
hie vor geschriben stat, ✳ un̄ wand wird eigener īgesigel niht en han, ✳ so benuͦget uns der vor geschribenr ✳ commendùrs, ✳ un̄ der
bruͦder ingesigel ùber uns zuͦ einem steten urkùnd an disen brief. ✳ dirre brief wart gegeben, ✳ do man zalte von gottes
gebùrte ✳ drùzehenhūdert jâr, ✳ dar nah in dem ahdosten jare, ✳ an dem nehsten samstage ✳ nach sat Nicolaus tage. ✳
Königsf. 7 / 01
Staatsarchiv
AARGAU
308
Togerrn̄
wist um̄ win gùlt zuͦ Waltzhuͦt
dem hoff Togern zù gehoͤrig ✳
Notstein xx sòm wingùlt
statt im coppy buͦch am 36 blatt
der ✳ dritt ✳
K
R 1
Nͦ 22 ✳
xxx